ஜாகுவார் மற்றும் ரோல்ஸ்ராய்ஸ் நிறுவன கார்களின் டிசைன் பிரிவில் பணிபுரிந்த சங்கி வஸிராணி என்ற இந்தியர் புதிய ஹைப்பர் காரை வடிவமைத்துள்ளார். அதேநேரத்தில், இந்தியாவில் ஹைப்பர் கார்களை உருவாக்குவதற்கான கட்டமைப்பு வசதிகள் இல்லாததால், அமெரிக்காவில் வைத்து உருவாக்கி இருக்கிறார். ஐரோப்பாவில் நடந்து வரும் குட்வுட் ஸ்பீடு பெஸ்டிவல் ஆட்டோமொபைல் திருவிழாவில் இந்த கார் தற்போது பார்வைக்கு வைக்கப்பட்டு இருக்கிறது. ‘’வஸிராணி ஷூல்’’ என பெயரிடப்பட்டு இருக்கும் இந்த ஹைப்பர் கார், ஒரு ஹைப்ரிட் ரக மாடல் ஆகும். டர்பைன் மற்றும் மின் மோட்டார் துணையுடன் இயங்கும் விதத்தில் வடிவமைக்கப்பட்டு இருக்கிறது. இந்த கார் உருவாக்கத்திற்கு, போர்ஸ் இந்தியா பார்முலா அணி பெரும் ஒத்துழைப்பை நல்கி இருக்கிறது. அதுபோன்று, இந்த காரின் டர்பைன் மற்றும் கியர்பாக்ஸ்களை உருவாக்குவதற்கு இங்கிலாந்தை சேர்ந்த நிறுவனம் தொழில்நுட்ப உதவியை வழங்கி இருக்கிறது. மிச்செலின் மற்றும் பிரெம்போ ஆகிய நிறுவனங்களும் இந்த ஹைப்பர் உருவாக்கத்தில் முக்கிய பங்களிப்பை வழங்கி இருக்கின்றன.